B. Osobitná časť

K čl. I

K bodu 1

Navrhuje sa doplnenie normatívnych ukazovateľov spotreby tepla len na prípravu teplej vody. Normatívne ukazovatele spotreby tepla na vykurovanie objektov sa navrhuje vypustiť z dôvodu, že vzhľadom na miesto dodávky tepla pre vykurovaný objekt nie je dodávateľ tepla zodpovedný za dosiahnuté hodnoty merných spotrieb tepla vo vykurovanom objekte (za odberným miestom). Na hodnoty merných spotrieb tepla vo vykurovanom objekte za odberným miestom, ktoré sú v rámci Slovenska rôznorodé, vplývajú faktory, ktoré závisia od implementácie práva Európskej únie a národnej legislatívy vlastníkmi objektov v konkrétnom čase  a od iniciatívnych rozhodnutí vlastníkov objektov, napríklad existencia a stav zateplenia objektov, hydraulické vyregulovanie  vnútorných rozvodov objektu, a pod.
K bodu 2
K § 2

Navrhuje sa úprava rozsahu základných pojmov vyhlášky v dôsledku zohľadnenia potrieb praxe, aktuálnej legislatívy a zavedenia ukazovateľov energetickej účinnosti pre elektrokotly a tepelné čerpadlá. Navrhuje sa doplnenie možnosti, aby posudzovaným obdobím pre overenie mohol byť okrem predchádzajúceho kalendárneho roka aj ročný priemer za obdobie viacerých predchádzajúcich kalendárnych rokov od posledného overenia hospodárnosti podľa § 25 ods. 2 písm. c) zákona č. 657/2004 Z. z. o tepelnej energetike v znení neskorších predpisov a navrhuje sa ponechanie tohto rozhodnutia na príslušnej príspevkovej organizácii, ktorá vykonáva overovanie hospodárnosti prevádzky sústavy tepelných zariadení.
K § 3
Navrhujú sa legislatívno - technické úpravy v súvislosti s úpravou § 2, prílohy č. 1, prílohy č. 2. a odstránením duplicitného textu. 
Pre jednoznačnosť úpravy sa navrhuje doplnenie slovného opisu postupu vykonania výpočtu normatívneho množstva dodaného tepla na prípravu a dodávku teplej vody. Ustanovujú sa  hodnoty normatívnych ukazovateľov spotreby tepla na prípravu teplej vody len pre bytový sektor, pretože ustanoviť ich hodnoty pre nebytový sektor nie je vzhľadom na rôznorodosť charakteru potreby teplej vody v nebytových prevádzkach (napríklad nemocnica, škola, obchodná prevádzka, sklad, výrobná hala s 24 hodinovou prevádzkou a podobne) účelné a vzhľadom na premenlivý a obtiažne stanoviteľný počet osôb v týchto prevádzkach by bol následný výpočet normatívneho množstva tepla a nadnormatívnej straty tepla na prípravu a dodávku teplej vody nepresný.
Ďalej sa navrhuje sa úprava, aby výsledok výpočtu nadnormatívnej straty tepla na prípravu a dodávku teplej vody nebol zahrnutý do výpočtu celkovej hospodárnosti z dôvodu, že hodnota nadnormatívnej straty tepla na prípravu a dodávku teplej vody je v rozhodujúcej miere ovplyvňovaná správaním sa konečných spotrebiteľov, napríklad ich hospodárením s teplou vodou, vekovou a sociálnou štruktúrou obyvateľov objektu spotreby teplej vody, kvalitou izolácie rozvodov teplej vody a cirkulačného potrubia v objekte spotreby a podobne. Dodávateľ tepla ovplyvňuje veľkosť nadnormatívnej straty tepla na prípravu a dodávku teplej vody v objekte jej spotreby len minimálne. Výpočet nadnormatívnej straty tepla na prípravu a dodávku teplej vody je preto len informatívnym údajom.
K bodu 3
Navrhuje sa vypustenie doterajších odsekov 1 a 2 z dôvodu absencie zákonného splnomocnenia pre zistenie prevádzkovej účinnosti kotlov.


K bodu 4
Legislatívno-technická úprava v súvislosti s úpravou § 2 a prílohy č. 1.
K bodu 5 
Legislatívno-technická úprava v súvislosti s úpravou § 2. 
K bodu 6
Na základe praxe sa navrhuje úprava rozsahu možností pri zariadeniach na výrobu tepla, kedy sa energetická bilancia podľa odseku 2 nevykoná. Dopĺňa sa postup pri vypracovaní protokolu o overení hospodárnosti v takomto prípade. 
K bodu 7
Legislatívno-technická úprava v súvislosti s úpravou § 2. 
K bodu 8
Legislatívno-technická úprava v súvislosti s § 5 ods. 3.

K bodu 9
Legislatívno-technická úprava. 
K bodu 10
Navrhuje sa doplnenie rozsahu možností pri zariadeniach na distribúciu tepla, kedy sa energetická bilancia podľa odsekov 1 a 2 nevykoná. Dopĺňa sa postup pri vypracovaní protokolu o overení hospodárnosti v takomto prípade. 

K bodu 11
Legislatívno-technická úprava.

K bodu 12
Legislatívno-technická úprava v súvislosti s úpravou § 1 písm. c).
K bodu 13
Legislatívno-technická úprava.
K bodu 14
Legislatívno-technická úprava.
K bodu 15
Prechodné ustanovenia k postupu pri vykonávaní overovania hospodárnosti. Odsek 1 ustanovuje, že podľa novelizovanej vyhlášky sa bude prvýkrát postupovať pri overovaní hospodárnosti od 
1. januári 2027, teda po nadobudnutí účinnosti vyhlášky. Odsek 2 upravuje  overovanie hospodárnosti, ktoré sa začalo vykonávať do 31. decembra 2026, pričom sa má v tomto prípade postupovať a dokončiť overovanie podľa doterajšej vyhlášky.  
K bodu 16
Z dôvodu rozsahu zmien a prehľadnosti úpravy sa prílohy č. 1 až 3 navrhujú v úplnom znení.
V prílohe č. 1 sa navrhuje  aktualizácia a doplnenie ukazovateľov energetickej účinnosti zariadení na výrobu a distribúciu tepla na základe praxe. Navrhuje sa diferencovať ukazovatele energetickej účinnosti kotlov nielen podľa výkonu kotla, ale aj podľa typu spaľovaného paliva. Dopĺňajú sa ukazovatele energetickej účinnosti a postup, ak sa na výrobu tepla používa iné zariadenie na výrobu tepla spaľujúce palivo ako kotol a ak sa na výrobu tepla používa elektrokotol a tepelné čerpadlo. Navrhuje sa aktualizovať a doplniť najnižšiu možnú hodnotu ukazovateľa energetickej účinnosti pre jednotlivé prípady. Upravuje sa prepočítanie najvyšších povolených strát pri rozvode tepla z pôvodne používaných jednotiek na súčasne používané. Určuje sa najvyššia povolená strata rozvodu tepla v prípade uplatnenia materiálovej charakteristiky.
V prílohe č. 2 sa navrhuje sa aktualizácia hodnoty normatívnych ukazovateľov spotreby tepla na prípravu teplej vody v nadväznosti na ustanovenie § 17e ods. 2 zákona č. 355/2007 Z. z. o ochrane, podpore a rozvoji verejného zdravia v znení zákona č. 517/2022 Z. z., ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony v znení neskorších predpisov a súčasne sa navrhuje prepočítať aktualizované hodnoty na súčasne používané jednotky. Ustanovujú sa hodnoty normatívnych ukazovateľov spotreby tepla na prípravu teplej vody len pre bytový sektor, lebo ustanoviť ich hodnoty pre nebytový sektor nie je vzhľadom na rôznorodosť charakteru potreby teplej vody v nebytových prevádzkach (napríklad nemocnica, škola, obchodná prevádzka, sklad, výrobná hala s 24 hodinovou prevádzkou a pod.) účelné a vzhľadom na premenlivý a obtiažne stanoviteľný počet osôb v týchto prevádzkach by bol následný výpočet normatívneho množstva tepla a nadnormatívnej straty tepla na prípravu a dodávku teplej vody nepresný. Navrhuje sa vypustenie normatívnych ukazovateľov spotreby tepla na vykurovanie objektov z dôvodu, že vzhľadom na miesto dodávky tepla pre vykurovaný objekt nie je dodávateľ tepla zodpovedný za dosiahnuté hodnoty merných spotrieb tepla vo vykurovanom objekte (za odberným miestom). Na hodnoty merných spotrieb tepla vo vykurovanom objekte za odberným miestom, ktoré sú v rámci Slovenska rôznorodé, vplývajú faktory, ktoré závisia od implementácie práva Európskej únie a národnej legislatívy vlastníkmi objektov v konkrétnom čase a od iniciatívnych rozhodnutí vlastníkov objektov, napríklad existencia a stav zateplenia objektov, hydraulické vyregulovanie vnútorných rozvodov objektu a podobne. 
V prílohe č. 3 sa navrhuje aktualizácia rozsahu a pomenovania činností vykonávaných v súvislosti s overovaním hospodárnosti. Aktualizujú sa hodnoty maximálnej výšky ekonomicky oprávnených nákladov za vykonanie týchto činností so zohľadnením inflácie od roku 2005 a konverzného kurzu Sk na eurá.
K čl. II
Účinnosť vyhlášky sa navrhuje od 1. januára 2027, aby bola zabezpečená primeraná lehota na oboznámenie sa účastníkov trhu s teplom s navrhovanou úpravou overovania hospodárnosti prevádzky sústavy tepelných zariadení.

